Í fyrsta skipti í 130 ár er nú engin bankaþjónusta á Blönduósi, en í gær var síðasti opnunardagur útibús Arion banka á staðnum. Sveitarstjórinn segir að margir hyggist hætta viðskiptum við bankann, Blönduósbær þar á meðal.
Það var í vetur sem Arion banki tilkynnti þá ákvörðun að loka útibúi bankans á Blönduósi fimmta maí og sameina það útibúinu á Sauðárkróki. Arion banki var eini bankinn á Blönduósi og Valdimar Hermannsson sveitarstjóri segir þetta mikil vonbrigði.
Sveitarstjórn hafði lýst því yfir að aðrir kostir yrðu skoðaðir varðandi bankaviðskipti og Valdimar segir að Blönduósbær muni nú að öllum líkindum færa sig í annan banka.
Hann segir að til sín hafi komið einstaklingar, sérstaklega fullorðið fólk, ásamt fulltrúum fyrirtækja og stofnana sem ýmist hafi þegar fært bankaviðskipti sín annað eða ætli sér að gera það á næstunni.